Document ID: 31991L0663

31991L0663
L 366/17
SLUŽBENI LIST EUROPSKE UNIJE
10.12.1991.
DIREKTIVA KOMISIJE
od 10. prosinca 1991.
o prilagodbi tehničkom napretku Direktive Vijeća 76/756/EEZ o ugradbi uređaja za osvjetljivanje i uređaja za svjetlosnu signalizaciju na motorna vozila i njihove prikolice
(91/663/EEZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegov članak 100.a,
uzimajući u obzir Direktivu Vijeća 70/156/EEZ od 6. veljače 1970. o homologaciji tipa motornih vozila i njihovih prikolica (1), kako je zadnje izmijenjena Direktivom 87/403/EEZ od 25. lipnja 1987. (2), a posebno njezin članak 11.,
uzimajući u obzir Direktivu Vijeća 76/756/EEZ od 27. srpnja 1976. o ugradbi uređaja za osvjetljivanje i uređaja za svjetlosnu signalizaciju na motorna vozila i njihove prikolice (3) kako je zadnje izmijenjena Direktivama: 80/233/EEZ od 21. studenoga 1979. (4), 82/244/EEZ od 17. ožujka 1982. (5), 83/276/EEZ od 26. svibnja 1983. (6), 84/8/EEZ od 14. prosinca 1983. (7) i 89/278/EEZ od 28. ožujka 1989. (8),
budući da je radi jasnoće potrebno pripremiti pročišćeni tekst navedenih Direktiva;
budući da je trenutačno s obzirom na tehnički napredak moguće provesti daljnje izmjene, što se prije svega odnosi na mogućnost detaljnijeg opisa zahtjeva prema kojem boja glavnih svjetala odsada mora biti samo bijela, pokazivača smjera za određena vozila i zahtjeva koji se odnose na svjetiljke na pokretnim dijelovima vozila te drugih pojedinosti;
budući da su mjere koje su utvrđene ovom Direktivom u skladu s mišljenjem Odbora za prilagodbu tehničkom napretku direktiva o uklanjanju tehničkih prepreka u sektoru trgovine motornim vozilima,
DONIJELA JE OVU DIREKTIVU:
Članak 1.
Direktiva 76/756/EEZ mijenja se kako slijedi:
1.
članci se zamjenjuju sljedećim člancima ove Direktive;
2.
prilozi se zamjenjuju prilozima ovoj Direktivi.
Članak 2.
U smislu ove Direktive, „vozilo” znači svako vozilo na koje se odnosi Direktiva Vijeća 70/156/EEZ.
Članak 3.
1. S učinkom od 1. siječnja 1993., niti jedna država članica ne može:
-
odbiti, s obzirom na tip vozila, odobriti EZ homologaciju tipa, izdati dokument naveden u članku 10. stavku 1. zadnjoj alineji Direktive 70/156/EEZ, ni odobriti nacionalnu homologaciju tipa, niti
-
zabraniti početak uporabe vozila,
na temelju razloga koji se odnose na ugradbu uređaja za osvjetljivanje i svjetlosnu signalizaciju, na navedenom tipu vozila ili na navedenim vozilima, ako su navedeni uređaji ugrađeni u skladu sa zahtjevima ove Direktive.
2. S učinkom od 1. listopada 1993., države članice:
-
više ne izdaju dokument spomenut u članku 10. stavku 1. zadnjoj alineji Direktive 70/156/EEZ, i
-
mogu odbiti dodijeliti nacionalnu homologaciju tipa
s obzirom na tip vozila na kojem ugrađeni uređaji za osvjetljivanje i svjetlosnu signalizaciju nisu u skladu sa zahtjevima ove Direktive.
3. S učinkom od od 1. listopada 1994., države članice mogu zabraniti početak uporabe vozila na kojima ugradba takvih uređaja nije u skladu sa zahtjevima ove Direktive.
Članak 4.
Država članica koja je odobrila EZ homologaciju tipa poduzima potrebne mjere kako bi osigurala da je obaviještena o svim prilagodbama bilo kojeg sastavnog dijela ili značajki spomenutih u Prilogu I. točki 1.1. Nadležna tijela dotične države članice odlučuju je li potrebno provesti dodatna ispitivanja na prilagođenom tipu vozila i sastavljati novi izvještaj. Ako navedena ispitivanja otkriju da nisu zadovoljeni zahtjevi ove Direktive, prilagodbe se ne odobravaju.
Članak 5.
Sve izmjene koje su potrebne kako bi se sadržaj priloga ovoj Direktivi prilagodio tehničkom napretku, donose se u skladu s postupkom predviđenim u članku 13. Direktive 70/156/EEZ.
Članak 6.
1. Države članice donose zakone i druge propise potrebne za usklađivanje s ovom Direktivom prije 1. siječnja 1993. i o tome odmah obavješćuju Komisiju.
2. Kada države članice donose ove odredbe, te odredbe prilikom njihove službene objave sadržavaju uputu na ovu Direktivu. Oblik tog upućivanja određuju države članice.
3. Države članice osiguravaju da se tekst glavnih odredaba nacionalnog prava koje donose u području koje obuhvaća ova Direktiva dostavi Komisiji.
Članak 7.
Ova je Direktiva upućena državama članicama.
Sastavljeno u Bruxellesu 10. prosinca 1991.

Labels: 7
3
15
8